Specialiųjų pirkimo sąlygų 2 priedas „Techninė specifikacija“

TECHNINĖ SPECIFIKACIJA

I. PIRKIMO OBJEKTAS IR TIKSLAS

1. Pirkimo objektas – trumposios tekstinės žinutės (SMS) paslaugos (toliau – Paslaugos), skirtos automatizuotai per programinę sąsają (toliau – API) siųsti pranešimus iš Užimtumo tarnybos prie Lietuvos Respublikos socialinės apsaugos ir darbo ministerijos (toliau –Pirkėjas) informacinių sistemų Užimtumo tarnybos klientų informavimui. 
2. Pirkimo tikslas – užtikrinti patikimą, saugų ir kontroliuojamą automatizuotų trumpųjų tekstinių žinučių (toliau – SMS) siuntimą ir pristatymą klientui.
3. Paslaugos skirtos informuoti klientus apie paskirtus apsilankymus, apsilankymų laiko pakeitimą, atidėjimą ar atšaukimą, priminti apie artėjančius apsilankymus ir teikti kitą su Užimtumo tarnybos paslaugomis susijusią informaciją.
4. Vartojamos sąvokos:
4.1. Perkančioji organizacija – Užimtumo tarnyba prie Lietuvos Respublikos socialinės apsaugos ir darbo ministerijos;
4.2. Tiekėjas – ūkio subjektas, su kuriuo sudaroma sutartis dėl SMS pranešimų siuntimo paslaugų teikimo;
4.3. SMS – trumpoji tekstinė žinutė;
4.4. Siuntėjo identifikatorius (Sender ID) – SMS gavėjo mobiliajame įrenginyje rodomas siuntėjo pavadinimas arba identifikatorius;
4.5. Aplikacijų programavimo sąsaja (API) – programinė sąsaja, skirta automatizuotam duomenų apsikeitimui tarp Užimtumo tarnybos informacinių sistemų ir Tiekėjo sistemos;
4.6. Paslauga – automatizuotų SMS pranešimų siuntimo paslauga, teikiama naudojant API.

II. PIRKIMO OBJEKTO APIMTIS

5. Numatoma preliminari Paslaugų apimtis 250 000 SMS per mėnesį Lietuvos mobiliojo ryšio operatorių abonentams (preliminariai 75000 SMS į tiekėjo tinklą ir 175000 SMS į kitų operatorių tinklus).  Paslaugos įsigyjamos pagal faktinį poreikį, neviršijant sutartyje nustatytos maksimalios vertės. Pirkėjas neįsipareigoja išpirkti viso preliminaraus kiekio. 
6. SMS turi būti siunčiamos į visų Lietuvoje veikiančių mobiliojo ryšio operatorių tinklus. Tiekėjas privalo užtikrinti galimybę pristatyti SMS ir tais atvejais, kai Lietuvos mobiliojo ryšio operatorių abonentai naudojasi tarptinklinio ryšio (angl. roaming) paslaugomis Europos Sąjungos ar kitose valstybėse, tiek, kiek tai techniškai užtikrina atitinkami mobiliojo ryšio operatoriai.

III. REIKALAVIMAI PASLAUGŲ TEIKIMUI

7. Bendrieji reikalavimai:
7.1. API turi būti parengta, įdiegta, pateikta testavimui ne vėliau kaip per 30 kalendorinių dienų nuo sutarties įsigaliojimo dienos;
7.2. turi būti užtikrintas pajėgumas apdoroti ne mažiau kaip 250 000 SMS pranešimų per mėnesį;
7.3. Turi būti užtikrintas pajėgumas apdoroti ne mažiau kaip 10 000 SMS per valandą.
7.4. lietuviškų raidžių ir Unicode standarto simbolių palaikymas, išsaugant siunčiamo pranešimo tekstą ir jo simbolius;
7.5. ilgų SMS pranešimų skaidymo į dalis ir jų sujungimui gavėjo įrenginyje reikalingos informacijos perdavimo palaikymas;
7.6. galimybės naudoti Pirkėjo pasirinktą siuntėjo identifikatorių „UZT“ arba kitą Pirkėjo nurodytą identifikatorių užtikrinimas.
7.7. automatinio SMS pristatymo būsenų perdavimo į Užimtumo tarnybos informacines sistemas realiuoju laiku, naudojant  automatinio pranešimo mechanizmą (webhook ar kitą lygiavertį techninį sprendimą), užtikrinimas.
8. API reikalavimai:
8.1.  privaloma pateikti API dokumentaciją lietuvių kalba, testavimo aplinką, prieigos duomenis ir užtikrinti techninę pagalbą. 
8.2. API turi leisti perduoti bent gavėjo telefono numerį, SMS tekstą, Pirkėjo patvirtintą siuntėjo identifikatorių, pranešimo identifikatorių būseną, klaidų informaciją;
8.3. API turi automatiškai pateikti Pirkėjo informacinei sistemai atsakymą apie SMS būseną;
8.4. API atsakymas apie techniškai tinkamos užklausos priėmimą įprastomis veikimo sąlygomis grąžinamas ne vėliau kaip per 5 sekundes;
8.5. Pirkėjas turi būti informuojamas apie API taikomus SMS siuntimo apribojimus, jeigu tokie yra, jie turi būti nurodyti API dokumentacijoje;
8.6. Testavimo aplinkoje turi būti galimybė testuoti visas SMS būsenas;
8.7. API turi būti pasiekiama tik naudojant TLS 1.2 arba naujesnį protokolą. Nešifruotas HTTP ryšys negali būti naudojamas;
8.8. API turi naudoti saugų autentifikavimo mechanizmą (API Key, OAuth 2.0 arba lygiavertį sprendimą). Anoniminės užklausos negali būti leidžiamos; 
8.9. API autentifikavimo duomenys negali būti perduodami atviru tekstu elektroniniu paštu ar kitu nesaugiu būdu.
9. SMS būsenos:
9.1. Išsiųsta – SMS pranešimas perduotas mobiliojo ryšio operatoriui arba kitam SMS perdavimo paslaugų teikėjui, tačiau jo pristatymas gavėjui dar nepatvirtintas;
9.2. Pristatyta – gautas mobiliojo ryšio operatoriaus arba tinklo patvirtinimas, kad SMS pranešimas pristatytas gavėjui;
9.3. Nepristatyta – SMS pranešimo nepavyko pristatyti gavėjui, pavyzdžiui, dėl nepasiekiamo telefono arba pasibaigus nustatytam pristatymo laikotarpiui;
9.4. Atmesta – SMS siuntimo užklausa atmesta dėl neatitikties nustatytiems reikalavimams, pavyzdžiui, netinkamo pranešimo formato arba neleistino siuntėjo identifikatoriaus;
9.5. Klaida – siunčiant SMS pranešimą įvyko techninė klaida, dėl kurios pranešimo siuntimas arba pristatymas negalėjo būti tinkamai įvykdytas;
9.6. Neteisingas numeris – SMS pranešimo nepavyko išsiųsti arba pristatyti, nes nurodytas neteisingas ar negaliojantis gavėjo telefono numeris.
10. Našumas, prieinamumas ir paslaugų lygio susitarimas (SLA):
10.1. turi būti užtikrintas Paslaugos prieinamumas 24 valandas per parą, 7 dienas per savaitę, išskyrus iš anksto su Pirkėju suderintus planinius darbus (ne vėliau kaip prieš 5 darbo dienas). Mėnesio Paslaugos prieinamumas turi būti ne mažesnis kaip 99,9 proc. Prieinamumas apima tiekėjo gamybinės API veikimą ir galimybę gauti SMS pristatymo būsenas bent vienu techninėje specifikacijoje numatytu būdu;
10.2. turi būti užtikrinamas ne mažesnis kaip 98 proc. techninis SMS pristatymo į Lietuvos mobiliojo ryšio operatorių tinklus rodiklis, išskyrus atvejus, kai pristatymas neįmanomas dėl gavėjo telefono būklės, ryšio nebuvimo ar neteisingo numerio;
10.3. SMS perdavimas į mobiliojo ryšio operatoriaus tinklą turi būti užtikrintas ne ilgesniu kaip per 30 sekundžių laikotarpiu nuo tinkamai suformuotos API užklausos gavimo;
10.4. kritinių incidentų atveju privaloma pradėti incidento šalinimą ne vėliau kaip per 1 val. nuo pranešimo gavimo, paslaugos atkūrimo laikas – 8 darbo val.

IV. INFORMACIJOS IR ASMENS DUOMENŲ SAUGA

11. Prieš pradedant teikti paslaugas, privaloma su Pirkėju sudaryti Duomenų tvarkymo sutartį pagal Bendrojo duomenų apsaugos reglamento (Europos Parlamento ir Tarybos reglamentas (ES) 2016/679) (toliau – BDAR) 28 straipsnio reikalavimus (Pirkėjo vardu tvarkomi tik Paslaugai būtini duomenys, įskaitant gavėjo telefono numerį, SMS tekstą, pranešimo ir užklausos identifikatorius, siuntimo ir pristatymo techninius duomenis bei būtinus žurnalų duomenis).
12. Privaloma užtikrinti, kad visi asmens duomenys būtų tvarkomi ir saugomi Europos Sąjungos arba Europos ekonominės erdvės valstybėse.
13. Tiekėjas, teikdamas paslaugas, privalo laikytis Bendrojo duomenų apsaugos reglamento (BDAR) ir Lietuvos Respublikos asmens duomenų teisinės apsaugos įstatymo reikalavimų bei būti įsidiegęs informacijos saugos vadybos sistemą, atitinkančią LST EN ISO/IEC 27001 arba lygiaverčio standarto reikalavimus. 
14. Pirkėjas, esant pagrįstam poreikiui, turi teisę prašyti Tiekėjo pateikti informaciją apie teikiamoms paslaugoms taikomas technines ir organizacines informacijos, kibernetinio saugumo ir asmens duomenų apsaugos priemones bei atlikti pateiktos informacijos vertinimą.

V. INCIDENTŲ VALDYMAS

15. Privaloma nedelsiant, bet ne vėliau kaip per 1 val. nuo sužinojimo informuoti Pirkėją apie kritinius paslaugos sutrikimus (pvz., gamybinė API nepasiekiama arba neįmanoma siųsti SMS visiems ar daugumai gavėjų; nėra veikiančio alternatyvaus sprendimo) ir kibernetinius incidentus, galinčius paveikti Pirkėjo duomenis ar paslaugos teikimą, nurodant žinomą informaciją apie jų numatomą poveikį ir taikomas poveikio mažinimo priemones, taip pat teikti informaciją apie sutrikimų šalinimo eigą ir paslaugos atkūrimą.
16. Privaloma apie su Pirkėjo duomenimis susijusius asmens duomenų saugumo pažeidimus informuoti Pirkėją nedelsiant, bet ne vėliau kaip per 24 valandas nuo pažeidimo nustatymo, pateikiant tuo metu turimą informaciją ir prireikus ją papildant.
17. Apie planinius darbus, galinčius paveikti Paslaugą informuojama ne vėliau kaip prieš 5 darbo dienas, nurodant jų trukmę ir numatomą poveikį. Skubūs saugumo darbai gali būti atliekami trumpesniu įspėjimo terminu, apie juos nedelsiant informavus Pirkėją.
18. Į Pirkėjo paklausimus dėl paslaugos naudojimo, dokumentacijos ar konfigūravimo turi būti atsakoma ne vėliau kaip per 1 darbo dieną.

VI. DUOMENŲ SAUGOJIMAS

19. SMS turinys ir techniniai įvykių žurnalai (angl. logs) saugomi 12 (dvylika) mėnesių nuo jų sukūrimo dienos, siekiant užtikrinti pranešimų perdavimą, pagrįstą trikčių diagnostiką, informacijos saugumą ir sutartinių prievolių vykdymą. Ilgesnis saugojimas galimas tik dėl dokumentuoto incidento, ginčo ar privalomo teisės akto reikalavimo, ne ilgiau, nei būtina atitinkamam tikslui pasiekti.
20. Pasibaigus Paslaugos teikimui arba Pirkėjui teisėtai nurodžius, Pirkėjo pasirinkimu turi būti grąžinti arba saugiai ištrinti jo vardu tvarkomi asmens duomenys ir turimos jų kopijos, išskyrus įstatymų nustatytus privalomo saugojimo atvejus. Per 10 darbo dienų nuo ištrynimo įvykdymo pateikiamas jį patvirtinantis dokumentas.

VII. ATASKAITŲ TEIKIMAS

21. Pasibaigus kalendoriniam mėnesiui, Tiekėjas per 10 (dešimt) darbo dienų privalo pateikti Pirkėjui praėjusio mėnesio SMS siuntimo ir pristatymo ataskaitą CSV arba XLSX formatu arba sudaryti Pirkėjui galimybę ją gauti.

VIII. APLINKOSAUGINIAI REIKALAVIMAI PASLAUGOMS

22. Pirkimo objektui taikomi aplinkosauginiai reikalavimai, nurodyti Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“, 4.4.3. papunktyje: perkama tik nematerialaus pobūdžio (intelektinė) ar kitokia paslauga, nesusijusi su materialaus objekto sukūrimu, kurios teikimo metu nėra numatomas reikšmingas neigiamas poveikis aplinkai, nesukuriamas taršos šaltinis ir negeneruojamos atliekos (pvz., atlikėjų, fotografų, dizaino, garso inžinierių, vaizdo inžinierių, renginių vedėjų, vertėjų, tekstų rengėjų paslaugos; mokymų, socialinių ir mokslinių tyrimų, studijų ir koncepcijų parengimo paslaugos; rinkodaros ir viešinimo strategijų, skaitmeninės reklamos, publikacijų paruošimo paslaugos; programavimo ir informacinių sistemų priežiūros paslaugos; audito, draudimo, teisinės ir konsultantų teikiamos paslaugos ir kitos paslaugos) arba perkama prekė: programinė įranga, programinės įrangos nuoma, licencijos, elektroniniai leidiniai ar elektroninės knygos.

